Viktor Emmanuel I av Sardinia

Viktor Emmanuel I, italiensk Vittorio Emanuele I, (født 24. juli 1759 i Torino i kongedømmet Sardinia, død 10. januar 1824) var konge av Sardinia-Piemonte fra 4. juni 1802 til 21. mars 1821. Han var medlem av huset Savoia. 

Viktor Emmanuel I var den nest eldste sønnen til Viktor Amadeus III av Sardinia og Maria Antonia av Spania, datter av Filip V). Som yngre sønn av kongen hadde han tittelen «hertug av Aosta». Faren døde i 1796, og broren, Karl Emmanuel IV av Sardinia, tok over.

Da Frankrike okkuperte fastlandsdelen av kongeriket i 1798, flyttet kongeslekten til Sardinia, den eneste delen av riket under deres kontroll. Viktor Emmanuel forble der i Cagliari, mens Karl Emanuel IV bosatte seg i Roma. Da Karl Emmanuel IVs kone døde i 1802, abdiserte den barnløse storebroren til Viktor Emmanuel, og dermed ble Viktor Emmanuel den nye kongen av Sardinia. I 1814 forsvant de franske styrkene, og Viktor Emmanuel I kunne returnere til hovedstaden, Torino. I 1815 ble kongeriket utvidet til å inkludere Genova og omegn.

Viktor Emmanuels regime var eneveldig og reaksjonært, og han nektet ethvert forsøk på en grunnlov. Han støttet den katolske kirkens krav på religiøst enevelde og forfulgte jøder og andre kristne sekter. I 1821 kom et folkelig opprør startet av carbonariene, og Viktor Emmanuel valgte å gå av. Heller ikke han hadde noen sønner, så hans yngre bror Karl Felix fulgte ham.

 Familie 
Viktor Emanuel giftet seg i 1789 med Maria Teresa av Østerrike-Este, som var datter av erkehertug Ferdinand av Østerrike-Este og  Maria Beatrice (den siste av huset Este). 

Barn:
 Maria Beatrice (1792-1840)
 Maria Adelaide Clotilde (1794-1802)
 Carlo Emanuele Vittorio (1796-1799)
 Maria Anna (1803-1884) , tvilling
 Maria Teresa (1803-1879), tvilling
 Maria Christina (1812-1836)

Referanser

Kategori:Personer fra Torino
Viktor Emmanuel I
Kategori:Italienske monarker